Norge spilte 2-2 mot England i sjakk-OL (Sjakkfantomet)
~ Sjakksnakk med Sven ~
blogg.no » Diverse » Norge spilte 2-2 mot England i sjakk-OL
Norge spilte 2-2 mot England i sjakk-OL
17.11.2008 kl.04:15 i Diverse
25 kommentarer
Verdensstjernen Michael Adams ble for lett mot Magnus Carlsen i sjakk-OL.
Foto: Susan Polgar
Da jeg lærte meg sjakkspillets edle kunst på slutten av 80-tallet var England vestens stormakt i sjakk! Spillere som Nigel Short, Jonathan Speelman og John Nunn var sagnomsuste og England tok intet mindre enn 3 strake sølvmedaljer i sjakk-OL i 1984, 86 og 88. Forstår dere hva det betyr? De ble bare slått av suverene Sovjetunionen og nedla det ene østblokklandet etter det andre for ikke å snakke om USA og resten av pakket! Ja, i Dubai i 1986 var de bare et fattig poeng fra å fravriste Kasparov & CO gullet! De var en supermakt og sjakkulturen har de båret med seg helt fram til våre dager. Dagens stjerne i engelsk sjakk heter Michael Adams og har tilhørt den ypperste verdenseliten det siste 10-året. Når de i tillegg har Nigel Short, VM utfordrer i 1993, og det unge stjerneskuddet David Howell i rekkene så var det ingen smågutt Norge skulle måle krefter med i dag. Allikevel gikk både Sjakkfantomet og Bergenssjakk ut med et favorittstempel til Norge før matchen! Dette til tross for at England er rangert foran Norge og etter mitt skjønn har bedre sjanser i olympiaden totalt sett. Men vi hadde to triumfkort i denne matchen - nemlig Magnus Carlsen og Simen Agdestein. Ja, de er god til vanlig også, men akkurat mot Englands Michael Adams og Nigel Short har de norske essene et spesielt godt tak, og i sjakk er spillestil og hvordan noen matcher hverandre en svært viktig faktor.
Norge så seg råd med å la gullgutt Kjetil A. Lie hvile i denne runden. Jeg skal ærlig innrømme at jeg ikke var begeistret for akkurat dette valget da formularet: "Never change a winning team!" alltid har vært en vinneroppskrift. Riktignok var det opplagt at Agdestein måtte inn i varmen igjen - Short får jo skjelvetokter bare av navnet - men enten Leffi eller Hammer burde vært gitt en frirunde. Jeg krysser fingrene for at Magnus og Kjetil får spille mye i fortsettelsen så lenge de presterer - det er viktig å ha en stamme i et lag, det gir trygghet.
Magnus klarte nok en gang å slå Michael Adams! Det var Magnus sin 4 seier på 6 forsøk over Vest-Europas beste spiller gjennom en årrekke - før Magnus selv overtok denne uoffisielle tittelen. Agdestein viste virkelig mot og dristet seg til å spille den sylskarpe dragevarianten mot angrepsspilleren Nigel Short! Et stjernevalg spør du meg, og remis med svart var et godt resultat. På 3. bord fikk Leif Erlend dessverre tidlige problemer mot stortalentet David Howell og han gikk ned i flammer. Dermed lå det et tungt ansvar på unge Jon Ludvig sine skuldre, som denne gangen spilte med de svarte brikkene. Etter heroisk forsvarsspill berget han den viktige remisen som ga uavgjort i matchen. Et meget godt resultat av Norge som fortsetter med å ta lagpoeng. Siden det tetner seg til på tabellen avanserte Norge med dette til 5. plass - foran land som Ukraina, India og Kina!
Magnus spilte hvit mot Adams i en g3-dronninginder. Nordmannen ville ikke diskutere teori i dag, og kanskje inspirert av Simen sin originalitet, så spilte han 7.Lf4!? i en stilling der alle velger 7.0-0. Riktignok har Korchnoi spilt Magnus sitt trekk i et parti tidligere, men teori kan det knapt kalles. Dermed var partene ute på upløyd mark allerede før trekk 10 og alt var duket for et interessant oppgjør. I fortsettelsen påtok svart seg en isolert d-bonde som ga hvit en liten fordel. Men svart hadde fritt offisersspill og etter diverse avbytter var stillingen sterkt forenklet og stillingen var i noenlunde balanse selv om hvit fortsatt satt igjen med den lille strukturfordelen. Dette var en stilling Adams holder mot en superelitestormester i minst 9 av 10 oppgjør. Han er kjent for sin tålmodighet og gode evne til å manøvrere rolig (lavere). Og det var akkurat det som skjedde, partiet gikk inn i en rolig manøvreringsfase der Magnus gjorde alt som sto i hans makt for å skape problemer for engelskmannen. Og etter en lengre manøvreringskrig begynte engelskmannen å gjøre feil. Magnus er genial til å lavere rundt uten å vise motstanderen kortene sine. Først byttet svart ukorrekt hvitfeltsløpere og så tillot han hvit å bytte b-bonden mot d-bonden og ting ble meget ubehagelig. Men virkelig kritisk ble det først da han spilte 43...Tc8? i stedet for 43...Tc7, som dekker den vitale 7-raden. Når han så fulgte opp med 45...h5? så var slaget tapt på direkten. Etter 46.Td7! var det kroken på døra siden 46...Tf8 besvares med 47.Df3 og det finnes ikke noe fornuftig forsvar. En viktig seier av vår ankermann Magnus Carlsen som leverer varene sine som bestilt - det er godt å ha en verdensstjerne på laget!
Det har vært et iskaldt klima mellom Simen Agdestein og Nigel Short etter at Short trakk seg fra turneringa Isle of Man i 2003 der Short så mannevondt på alle som uttalte seg negativt til hans opptreden i etterkant. Fra publikums perspektiv setter dette bare en ekstra spiss på oppgjørene mellom Short og Agdestein og uvennskapet er kanskje mest medier skapt. Uansett har Simen en flott score på Short med 4 seire og bare et tap, hurtigsjakk inkludert. Jeg har lagt merke til at Simen, under navnet Gruk på ICC, har spilt dragen regelmessig i lynsjakk. Og i dag var det altså ilddåp for denne skarpe åpninga over brettet. Sterkt inspirert av Magnus Carlsen har Agdestein, i en alder av 41 år, lært seg dragen - slikt kaller jeg vitalt! Jeg tenkte å hviske i året hans her på bloggen at en kongebonde ikke var det smarteste å gå inn i mot akkurat Nigel Short. For mot Short og Fischer spiller man nemlig ikke 1...e5 - slik er det bare. Vel, Agdestein hadde altså tenkt den samme tanken selv og det var mildt sagt herlig å se han ta opp håndkleet med en sicilianer.
Short valgte noe overraskende å unngå de skarpeste teorivariantene med 6.Le2 og partene kom inn i en variant som scorer godt for svart. Hvit rokerte langt og svart erobret løperparet og vi hadde all grunn til å være fornøyd med resultatet av åpningsduellen. Etter et dronningbytte i trekk 16 ble stillinga mindre skarp før Agdestein kastet kull på bålet med det tveeggede 17...f5!?. Kanskje kunne hvit fått en liten fordel ved å utnytte svarts svakheter innledet med 20.Th5 men når han i stedet valgte å bytte ting av med 20.Lg7 oppsto det et problemfritt sluttspill for svart. Gradvis fram mot trekk 40 tok Simen over kontrollen og det var Short som måtte spille nøyaktig for å holde balansen. Partene tok remis i trekk 62 etter en hard fight. Et godt gjennomført parti av Simen som var i førersetet i dette partiet.
Leif Erlend Johannessen hadde endelig hvit og han møtte det 18 år gamle engelske håpet David Howell, som slo sin første stormester 9 år gammel! Jeg regner Leif Erlend som en sterk hvitspiller, med et godt innarbeidet repertoar med 1.d4, men i dag kastet han seg på den norske bølgen ved å spille engelsk med 1.Sf3 og 2.c4. Det ble den samme varianten som Jon Ludvig spilte i går med et tidlig dronningutfall via a4 til h4 mot svarts fianchettostilling. Leffi forbedret Hammers spill med 7.Dd4!, som er kjent fra teorien, og som scorer djevelsk bra for hvit. Howell valgte å unngå teoriens svar 7...f6 og spilte det interessante 7...Tg8!?. Deretter valgte Leffi å gjennomføre den samme tidkrevende operasjonen med Se5xc6 for å erobre løperparet på bekostning av dyrebar utvikling. Jeg hadde ikke helt sansen for det da Jon Ludvig spilte dette og ble ikke mer begeistret for denne planen etter dagens parti. Dette er et tveegget våpen av hvit som gir svart et initiativ som er ubehagelig. Howell spilte da også langt mer energisk enn Hammers motstander og med trekk som 11...0-0-0! og 12...Sdb4! fikk svart aktive brikker, og et ubehagelig press. Leffi viste at han var med på notene med trekk som 14.b4! 16.f4 og fikk demmet opp for det verste. Trolig kunne han forbedret hvits spill med 18.Tc2 og stillingen virker å være i en slags dynamisk balanse selv om svart, med springeren stasjonert på d3, i praksis har et lite pluss. Men først den taktiske blunderen 21.Sf7?? satte en brå stopp for de norske sjansene. I fortsettelsen ga Howell aldri Leif Erlend en sjanse og han spilte dermed hjem et viktig poeng for England. Synd for Leffi og for Norge men før eller siden måtte vi få vårt første tapsparti i OL. Leif Erlend har absolutt vært med å delta på det norske laget med viktige remiser så langt.
Jon Ludvig Hammer møtte 21 år gamle Jones Gawain (2548) med svart. Han valgte den åpne varianten i spansk og ble nok overrasket av det sjeldne 5.De2 og valgte det for meg helt ukjente 5..Sd6, 5...Sc5 er tjukk teori her. Allikevel er de første 8 trekkene av partiet spilt en rekke ganger tidligere og først 9.Dc3!? var et virkelig sjeldent trekk. Det virker godt og den svarte stillinga er alt annet enn enkel å spille. Jon Ludvig klarte å finne en adekvat måte å møte dette på og først 13...Lc5?! så ut som et feilskjær, det enkle 13...Ld6 direkte virker mer nøyaktig. Hvit skapte nye problemer med 16.c4! og Hammer våget ikke å ta opp håndkleet med 16...Dxc4 17.De4 g6 18.Dh4 h5 som kanskje ikke er så ille som det virker som ved første øyekast siden svart har den taktiske ressursen 19.Sxe6 Tfe8!. Men hvit har 19.Se4! og svarts stilling er meget ubehagelig å forsvare. I stedet så han seg nødt til å gjennomføre et posisjonelt bondeoffer som tvang hvit over i et sluttspill som ikke uten videre er lett å realisere. Jeg vurderer likevel sluttspillet som vunnet for hvit ved korrekt spill. Gawain sterke side var tydeligvis ikke sluttspill og han spilte det hele litt utålmodig. Jon Ludvig spilte imidlertid meget sterkt i sluttspillet og fikk blokkert de hvite bøndene på svarte felter og med aktive brikker sikret han en meget viktig remis for det norske laget. Takk Jon Ludvig!
Dermed et Norge helt oppe på en sensasjonell 5. plass etter 4. runder av OL i Dresden! Hjemmehåpet Tyskland leder olympiaden etter seier mot Spania 2.5-1.5. Vi legger merke til at 1.bordsspiller Arkadij Naiditsch har supersterke 3.5/4 og en ratingprestasjon på hele 2931 for det tyske laget! Russland, med Kramnik, slo et India, som spiller dette OL uten Vishy Anand, 2.5-1.5 og inntok 2.plassen. Tittelforsvarer Armenia spilte uavgjort 2-2 mot sterke Ukraina og besitter en sterk 3. plass. Ungarn slo Romania 3-1 og er oppe på 4 plass. Her la vi merke til at Judit Polgar ikke klarte å vinne et vunnet dronningsluttspill og hun er på god vei under 2700. Aserbajdsjan overkjørte USA 3-1 og er oppe på en 6.plass med 7 lagpoeng. Her la vi merke til at Radjabov og Mamedyarov slo henholdsvis Kamsky og Nakamura på toppbordene. Med bare to lag som har full pott, Tyskland og favoritten Russland, begynner ting å virkelig tetne seg til. I morgen får vi flere spennende oppgjør. Norge møter supersterke Aserbajdsjan med superelitestormestrene Radjabov, Mamedyarov og Gashimov og er store underdogs. Tyskland kommer til å få bank av Russland, Armenia møter Nederland og Ungarn møter Ukraina. Sverige er nest best i Norden med en sterk 19. plass foreløpig mens Danmark er nede på 28.plass, begge med 6 lagpoeng. La oss håpe at Magnus får hunch på Radjabov i morgendagens duell - oppgjørene mellom disse to verdensstjernene er alltid spennende!
Du finner mer stoff om OL på den offisielle hjemmesiden, hos chess-results og Tromsø 2014.
17.11.2008 kl.04:15 i Diverse
25 kommentarer
Permalenke
Tips en venn
Stikkord:
25 kommentarer
Zarathustra
17.11.2008 kl.07:35
Hoi!Ja, vi må si oss temmelig skuffet med Leffis forestilling mot Howell. Hadde Lie spilt eller Leffi håndtert åpningen bedre, kunne Norge faktisk vunnet dette også. Det spiller ingen rolle at Hammer berget remisen med sort. Leffi burde holdt Howell, fordi han spilte hvit.Magnus var relativt heldig mot Adams i temmelig lik stilling inntil Adams bukket grovt med h5, men dette er Magnus' sjakk: lik stilling, liten fordel, lik stilling liten fordel, lik stilling, avgjørende fordel Magnus:)En grei forestilling av Norge, men heller ikke mer.MvhZarathustra
Jonny Fredriksen
17.11.2008 kl.07:37
Hei!Som vanlig leverer du varene i kommentering, Sven! Koser meg skikkelig med det du skriver. Aserbadsjan blir en lei nøtt. En nøkkelmatch for Norge. Får bare håpe Magnus og resten av gutta fortsetter med det de har gjort så langt. Radja mot Magnus blir et bikjeslagsmål. Tør vi tippe dragen i dag? Nå står vel Leif Erlend over, eller?
Jan Th.
17.11.2008 kl.09:05
"En grei forestilling av Norge, men heller ikke mer." Mon tro hvilken planet Zarathustra er på? Denneslags forventninger er typisk norsk nasjonalisme på sitt verste, vi skal liksom hevde oss på toppen uansett. At Norge i det hele tatt har en sjanse mot England er fabelaktig, og vi har all grunn til å være mer enn fornøyd! Det er selvsagt bra og fint å drømme om medalje, men å forvente det - eller kritisere norgeslaget hvis drømmen ikke oppnås er mildest talt snodig.
Joachim Solberg
17.11.2008 kl.10:04
Takk Sven for en grundig oppsummering av hendelsene. Jeg bet meg merke i Gullaksens beskrivelse av oppgjøret Short-Agdestein som et "hatoppgjør". Kanskje noen kan opplyse meg litt mer om bakgrunnen for den betegnelsen.
Joachim Solberg
17.11.2008 kl.10:31
Der så jeg det. Glem siste kommentar.
Frode B Jæger
17.11.2008 kl.11:20
Det virker som om Radja står over mot Magnus slik at det blir Mamedyarov i stedet.
Padda
17.11.2008 kl.12:16
Partiene blir nesten enda mer uutholdelig spennende enn i virkeligheten, når man leser Sjakkfantomet. Takk igjen, Sven!Morsomt med tilbakeblikket på engelse storheter - hvem husker ikke Tony Miles? Har noen tilfeldigvis peiling på hvor det ble av Julian Hodgson?
Gunnar Berg Hanssen
17.11.2008 kl.12:38
Etter at jeg slo Hodgson i 94 så ble han mer eller mindre borte... :-)
Zarathustra
17.11.2008 kl.13:56
Hoi!Jan Th: Nei, vi har ikke grunn til å være forøyd med dette, fordi England er det puddinglag i forhold til lagene fra 80 tallet. Vi spiller ikke mot det England Sven skryter opp i skyene.Folk ser ut til å glemme at idag er det kun Adams som kan spille sjakk der borte, resten er 2550 puddinger som forsøker seg med Trompowsky og annet dilldall for å slippe å studere teori og det er en kjent sak at kontinentale spillere er mer teoristerke enn britiske.Vi er slett ikke fornøyd med dette.MvhZarathustra
Hoem
17.11.2008 kl.14:23
Zarathustra,Jeg synes det blir helt feil å si at Magnus var heldig. Magnus presser, ...og presser, sort står etter hvert vanskelig, ...og feiler til slutt. Dessuten, hvit hadde vel klar fordel før h5?...Men jeg skulle kanskje ikke ta dette alvorlig?
Sven
17.11.2008 kl.14:54
Hei Zarathustra,Det var harde ord, selv med hvit er det ikke alltid så enkelt og feilskjær vil komme med begge farger. Synes vi skal være superfornøyd med uttellingen så langt, vi har hatt god gli og ikke minst spilt meget godt!Adams sto på kanten av stupet da han spilte 45...h5? Jeg tror ikke han hadde berget partiet selv med det beste her, som nevnt i analysen gjorde han en serie svake trekk like før dette.Jonny,Ser ut som Radjabov står over, det er på ingen måte opplagt at Leif Erlend står over. Han har i hvert fall ikke spilt seg ut av laget. Et tap må vi tåle.Jan Th.,Enig i at resultatet mot England var meget bra, å drømme om medalje har i hvert fall ikke jeg gjort her på bloggen. Nivået er for høyt til slike ambisjoner. Jeg håper på en plass blant de 10 beste, det ville vært supersensasjonelt bra.Hei Joachim, jeg skrev litt om det i forrige blogg. Insidenten utspant seg i turneringa Isle of Man 2003 der Nigel Short trakk seg og Simen Agdestein vant hele turneringa. Simen skrev om det hele i New In Chess og Short ble sterk provosert av det han leste og kom med et tilsvar...Frode,Skulle ikke forundre meg. Radjabov har spilte alle de 4 første oppgjørene og de lar han vel hvile i en match de regner med å vinne greit uansett resultat på 1. bord.Padda,Julian Hodgson underviser og spiller lite sjakk selv for tiden.Zarathustra,Du er veldig kategorisk og kommer med feilslutninger. Selvfølgelig har du rett i at dagens England er et helt annet enn det jeg hyllet i bloggen. Men de har på ingen måte bare Adams og "resten er 2550 puddinger". Short holder et 2650 nivå fortsatt og han plystret blant annet Peter Heine Nielsen av brettet. Unge David Howell har passert 2600 uoffisielt og er i stadig utvikling. Nei, dette var ikke et lag å kimse av.Hoem,Tror Zarathustra mest er ute etter å provosere og du har helt rett i at den svarte stillingen var en posisjonell ruin før 45...h5 som tillot hvit å slå knockout.
Zarathustra
17.11.2008 kl.16:02
Short speller for "Common wealth".Mulig vi legger listen høyere enn gjennomsnittnordmannen, og so what? Vi holdt det var sikkert at Magnus ville slå Adams, og da burde resten klare å holde remisen.Hva med Te8 i stedet for h5?MvhZarathustra
Gunnar Berg Hanssen
17.11.2008 kl.17:14
Hei!Det norske laget har virkelig gjort en kjempeinnsats i de første rundene, så bra at ihvertfall jeg nå godt kan tåle både ett og to lagtap på rad! Godt å se Magnus sin utspilling av Adams igår også. Jeg synes du beskriver det hele godt Sven. I Magnus sitt parti mot Adams skjer det virkelig mye mer enn trekkene vi får se, og igjen har Magnus prestert et parti på et skyhøyt nivå etter det jeg kan begripe. Det skal virkelig mye til å klare å stå imot laveringen til Norges førstebordspiller. Begynner ikke motstanderens stilling å lekke på èn plass, så gjør den det ofte på et annet sted - før eller seinere. Sjakkens dynamikk gjelder virkelig ikke bare i skarpe og taktisk betonte stillinger, og du verden hvordan Magnus mestrer denne. Han kan virkelig få spillet til å leve. Måtte feire med Mozart igår!
Sven
17.11.2008 kl.20:07
Zarathustra,Short er Commonwealth mester, men spiller selvfølgelig OL for England. Og å holde remis mot han med de svarte brikkene er ingen selvfølge.Det er lov å legge lista høyt, det gjorde også jeg da jeg skrev at jeg trodde på norsk seier. Men en bør samtidig være såpass nøktern at en klarer å se bak resultatene. Dette var en dag der Magnus fikk maksimalt ut av en stilling som Adams ville holdt mot svært mange og Jon Ludvig klarte å holde et sluttspill som jeg vurderer som tapt. Begge fightet heroisk - og ble belønnet! Da har vi grunn til å gi det norske laget en klapp på skyldra, puste lettet ut og være meget fornøyd med 2-2.45...Te8 taper avgjørende materiell direkte til 46.Df3! Det relativt beste ville vært 45...Tc7 og svart spreller, men etter det enkle 46.h5! står svart posisjonelt tragisk, som jeg tidligere skrev, og i det lange løp ville ikke Adams overlevd denne stillinga.Gunnar,Magnus er en fighter som har blitt fenomenalt god til å utnytte små fordeler. Han spiller videre i timesvis og ofte spiller han ikke ut essen først, men han forsøker med et mindre forpliktende kort for å se om motstanderen går feil. Slikt blir det resultater av i det lange løp.
Sfinx
17.11.2008 kl.21:00
Mere "CATFIGHT" på denne siden, heia sharatrutstad
Sven
17.11.2008 kl.21:19
Her er det nok alltid en god tone, litt uenighet er bare sunt.
Joachim Solberg
17.11.2008 kl.21:25
Gunnar har så rett så rett. Gutta har prestert vanvittig sterkt. Jeg hadde ingen problemer med 3-1-tapet mot sterke Azerbadsjan.Det ble tap mot en bedre motstander og det er en real sak. Onsdag er det nye sjanser mot en litt enklere motstander. Uansett hva som skjer videre er det mange av oss som er utrolig stolte av det norske laget. Vi kan lever lenge på seieren mot Kina!
Sven
17.11.2008 kl.21:28
Vi kan helt klart leve lenge på seieren mot Kina Joachim! Samtidig har Zarathustra et skjult poeng, dersom du blir for fornøyd med det du gjør så presterer du heller ikke ditt beste. Derfor skal man ikke være fornøyd når man taper 3-1 selv mot et superlag som Aserbajdsjan. Piet Hein sa det slik: "He who aims to keep abreast, is for ever second best!". Så etter Hein's ord skulle vi ikke være 100% fornøyd med å bryte målsnøret bryst til bryst med England.
Joachim Solberg
17.11.2008 kl.21:44
Hei Sven!Jeg skjønner godt at det er ulike oppfatninger om dette. I dag hadde vel Jon Ludvig en stund en meget interessant stilling, så det var håp om en liten bragd i dag også. Men jeg mener at med seier mot sterke Kina og uavgjort mot gode England er det lov å tape en match. Klart de norske gutta ikke er fornøyde, men de kommer nok sterkt tilbake allerede onsdag.
Sven
17.11.2008 kl.22:12
Jeg er helt enig i at det er lov å tape en match og at vi fortsatt skal se oss fornøyd i etterpåklokskapens lys. Men når man er oppe i situasjonen tror jeg det er sunt å være litt misfornøyd med et slikt tap. Jeg tror også Joachim Solberg ville vært en sterkere sjakkspiller om han var misfornøyd med remiser - innstilling er viktig for å kunne forbedre seg.
Joachim Solberg
17.11.2008 kl.22:35
Hei Sven!Takk for hyggelige ord! Jeg tror dette med innstilling er viktig. Det fins sikkert de som har sterkere vinnervilje enn meg.
FP
17.11.2008 kl.23:27
Det er greit å tape mot Azerbadsjan, men jeg skjønner ikke hvorfor Lie tok remis på et tidspunkt hvor vi slet på flere bord. Han hadde vel spill i stillinga, eller hva Sven? Vi får sikkert høre hvorfor i et reisebrev.
Sven
18.11.2008 kl.00:02
Hei FP,Kjetil gikk inn i en trekkgjentakelse som han ikke kunne unngå uten å gi svart spill så jeg forstår egentlig godt at han ønsket å sikre seg med remis.
Zarathustra
18.11.2008 kl.07:00
Hoi!Ja, Sven, selvsagt (RE: Short) du har rett. Himmel, bevisstløsheten har slått helt inn her. Vi så et bilde av Short ved siden av Harekrishna med undertekst "Commonwealth". Vi må helt klart få festet hodet bedre på enn med den enslige glidelåsen vi har idag:)MvhZarathustra
Sven
18.11.2008 kl.08:58
Sånn å forstå. Short har forresten gått kraftig ut mot at ikke Storbritannia stiller med et samlet lag. I praksis er det bare Jonathan Rowson (Skottland), utenom de engelske spillerne, som ville fått innpass på et slikt lag.
Skriv en ny kommentar
Navn:
E-post:
URL:
Din kommentar:
Husk meg ?
Sjakkfantomet
48, Tromsø
Sven Wisløff Nilssen - Visejuniornorgesmester i brettsjakk 1989. Norgesmester i postsjakk 1995. To ganger deltaker i eliteklassen både i brettsjakk og postsjakk. I dag, avdanket sjakkspiller med fortsatt lidenskap for spillet. Kontaktadresse: sjakkfantomet[a]gmail.com
Søk hos Sjakkfantomet:
only search Sjakkfantomet
Kategorier
Diverse
Arkiv
Mai 2017
April 2017
Mars 2017
Februar 2017
Januar 2017
Desember 2016
November 2016
Oktober 2016
September 2016
August 2016
Juli 2016
Juni 2016
Mai 2016
April 2016
Mars 2016
Februar 2016
Januar 2016
Desember 2015
November 2015
Oktober 2015
September 2015
August 2015
Juli 2015
Juni 2015
Mai 2015
April 2015
Mars 2015
Februar 2015
Januar 2015
Desember 2014
November 2014
Oktober 2014
September 2014
August 2014
Juli 2014
Juni 2014
Mai 2014
April 2014
Mars 2014
Februar 2014
Januar 2014
Desember 2013
November 2013
Oktober 2013
September 2013
August 2013
Januar 2013
Desember 2012
November 2012
Oktober 2012
September 2012
August 2012
Juli 2012
Juni 2012
Mai 2012
April 2012
Mars 2012
Februar 2012
Januar 2012
Desember 2011
November 2011
Oktober 2011
September 2011
August 2011
Juli 2011
Juni 2011
Mai 2011
April 2011
Mars 2011
Februar 2011
Januar 2011
Desember 2010
November 2010
Oktober 2010
September 2010
August 2010
Juli 2010
Juni 2010
Mai 2010
April 2010
Mars 2010
Februar 2010
Januar 2010
Desember 2009
November 2009
Oktober 2009
September 2009
August 2009
Juli 2009
Juni 2009
Mai 2009
Mars 2009
Februar 2009
Januar 2009
Desember 2008
November 2008
Oktober 2008
September 2008
August 2008
Juli 2008
blogg.no leverer teknologien bak Sjakkfantomet. Bloggen skrives av © Sjakkfantomet og er underlagt Lov om opphavsrett til åndsverk. Det betyr at du ikke kan kopiere tekst, bilder eller annet innhold uten tillatelse. Forfatter er selv ansvarlig for innhold. Henvendelser kan rettes til hjelp@blogg.no.
Arkiv
Mai 2017
April 2017
Mars 2017
Februar 2017
Januar 2017
Denne tjenesten er levert av blogg.no. Hos oss finner du:
blogg.no - Få din egen blogg, helt gratis.